b'\n_START_ARTICLE_\nParcul Na\xc8\x9bional Cozia\n_START_SECTION_\nLocalizare\n_START_PARAGRAPH_\nAria natural\xc4\x83 se \xc3\xaentinde \xc3\xaen partea estic\xc4\x83 a jude\xc8\x9bului V\xc3\xa2lcea (aproape de limita de grani\xc8\x9b\xc4\x83 cu jude\xc8\x9bul Arge\xc8\x99), pe teritoriile administrative al ora\xc8\x99elor Brezoi \xc8\x99i C\xc4\x83lim\xc4\x83ne\xc8\x99ti \xc8\x99i pe cele ale comunelor Berisl\xc4\x83ve\xc8\x99ti, Peri\xc8\x99ani, Racovi\xc8\x9ba \xc8\x99i S\xc4\x83l\xc4\x83trucel \xc8\x99i este str\xc4\x83b\xc4\x83tut\xc4\x83 de drumul na\xc8\x9bional DN7, care leag\xc4\x83 municipiul R\xc3\xa2mnicu V\xc3\xa2lcea de ora\xc8\x99ul T\xc4\x83lmaciu.\n_START_SECTION_\nDescriere\n_START_PARAGRAPH_\nPrima propunere de instituire a Parcului Na\xc8\x9bional Cozia a avut loc \xc3\xaen anul 1966, acesta urm\xc3\xa2nd s\xc4\x83 fie declarat arie protejat\xc4\x83 prin Legea nr.5 din 6 martie 2000 (privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate). _NEWLINE_\xc3\x8en anul 2003 prin Hot\xc4\x83r\xc3\xa2rea de Guvern nr. 230 din 4 martie (privind delimitarea rezerva\xc8\x9biilor biosferei, parcurilor na\xc8\x9bionale \xc8\x99i parcurilor naturale \xc8\x99i constituirea administra\xc8\x9biilor acestora) se restabilesc limitele \xc8\x99i suprafa\xc8\x9ba acestuia. Parcul na\xc8\x9bional include rezerva\xc8\x9bia natural\xc4\x83 P\xc4\x83durea C\xc4\x83line\xc8\x99ti - Brezoi, arie protejat\xc4\x83 (cu o suprafa\xc8\x9b\xc4\x83 de 200 ha) de importan\xc8\x9b\xc4\x83 geomorfologic\xc4\x83 (conglomerate de Brezoi), floristic\xc4\x83 \xc8\x99i peisagistic\xc4\x83._NEWLINE_Parcul na\xc8\x9bional reprezint\xc4\x83 un areal montan cu o mare diversitate geologic\xc4\x83 \xc8\x99i geomorfologic\xc4\x83 (relief carstic cu v\xc3\xa2rfuri ascu\xc8\x9bite, turnuri, ace, creste calcaroase, pe\xc8\x99teri, cheiuri, v\xc4\x83ii; p\xc4\x83duri, paji\xc8\x99ti \xc8\x99i f\xc3\xa2ne\xc8\x9be) care dispune de mai multe tipuri de habitate (P\xc4\x83duri aluviale cu Alnus glutinosa \xc8\x99i Fraxinus excelsior (Alno-Padion, Alnion incanae, Salicion albae), P\xc4\x83duri dacice de fag de tip Luzulo-Fagetum, P\xc4\x83duri dacice de fag de tip Asperulo-Fagetum, P\xc4\x83duri de stejar cu carpen de tip Galio-Carpinetum, P\xc4\x83duri din Tilio-Acerion pe versan\xc8\x9bi abrup\xc8\x9bi, grohoti\xc8\x99uri \xc8\x99i ravene, P\xc4\x83duri dacice de fag (Symphyto-Fagion), P\xc4\x83duri acidofile de Picea abies din regiunea montan\xc4\x83 (Vaccinio-Piceetea), Tuf\xc4\x83ri\xc8\x99uri alpine \xc8\x99i boreale, Paji\xc8\x99ti boreale \xc8\x99i alpine pe substrat silicios, Paji\xc8\x99ti montane de Nardus bogate \xc3\xaen specii pe substraturi silicioase, Comunit\xc4\x83\xc8\x9bi de lizier\xc4\x83 cu ierburi \xc3\xaenalte higrofile de la nivelul c\xc3\xa2mpiilor, p\xc3\xa2n\xc4\x83 la cel montan \xc8\x99i alpin, Grohoti\xc8\x99uri silicioase din etajul montan p\xc3\xa2n\xc4\x83 \xc3\xaen cel alpin (Androsacetalia alpinae \xc8\x99i Galeopsietalia ladani), F\xc3\xa2ne\xc8\x9be montane, Vegeta\xc8\x9bie herbacee de pe malurile r\xc3\xa2urilor montane, Versan\xc8\x9bi st\xc3\xa2nco\xc8\x99i cu vegeta\xc8\x9bie chasmofitic\xc4\x83 pe roci calcaroase, Vegeta\xc8\x9bie lemnoas\xc4\x83 cu Myricaria germanica de-a lungul r\xc3\xa2urilor montane \xc8\x99i Vegeta\xc8\x9bie lemnoas\xc4\x83 cu Salix eleagnos de-a lungul r\xc3\xa2urilor montane) ce ad\xc4\x83postesc o gam\xc4\x83 divers\xc4\x83 de flor\xc4\x83 \xc8\x99i faun\xc4\x83 specific\xc4\x83 lan\xc8\x9bului meridional al Carpa\xc8\x9bilor.\n_START_SECTION_\nFaun\xc4\x83 \xc8\x99i flor\xc4\x83\n_START_PARAGRAPH_\nParcul na\xc8\x9bional se suprapune sitului de importan\xc8\x9b\xc4\x83 comunitar\xc4\x83 - Cozia, la baza desemn\xc4\x83rii c\xc4\x83ruia afl\xc3\xa2ndu-se c\xc3\xa2teva specii faunistice \xc8\x99i floristice enumerate \xc3\xaen anexa I-a a Directivei Consiliului European 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83);astfel: \xc8\x99ase specii de mamifere: urs brun (Ursus arctos, lup (Canis lupus), r\xc3\xa2s (Lynx lynx), liliacul comun (Myotis myotis), liliacul mare cu potcoav\xc4\x83 (Rhinolophus ferrumequinum) \xc8\x99i  liliacul cu urechi late (Barbastella barbastellus); doi amfibieni: ivora\xc8\x99ul-cu-burta-galben\xc4\x83 (Bombina variegata) \xc8\x99i tritonul cu creast\xc4\x83 (Triturus cristatus); trei specii de pe\xc8\x99ti: mrean\xc4\x83 v\xc3\xa2n\xc4\x83t\xc4\x83 (Barbus meridionalis), zgl\xc4\x83voac\xc4\x83 (Cottus gobio) \xc8\x99i dun\xc4\x83ri\xc8\x9b\xc4\x83 (Sabanejewia aurata); precum \xc8\x99i \xc8\x99apte specii de nevertebrate:_NEWLINE_r\xc4\x83da\xc8\x99ca ( Lucanus cervus), cosa\xc8\x99ul transilvan (Pholidoptera transsylvanica), croitorul mare al stejarului (Cerambyx cerdo), croitorul cenu\xc8\x99iu al stejarului (Morimus funereus), cosa\xc8\x99ul-de-munte-cu-picioare-ro\xc8\x99ii (Odontopodisma rubripes), un greier (endemic pentru Cozia) din specia Isophya harzi \xc8\x99i un c\xc4\x83r\xc4\x83bu\xc8\x99 din specia Carabus variolosus._NEWLINE_La nivelul ierburilor este semnalat\xc4\x83 prezen\xc8\x9ba a patru specii (enumerate \xc3\xaen aceea\xc8\x99i anex\xc4\x83 a Directivei Europene) de plante: floarea-reginei (Leontopodium alpinum), clopo\xc8\x9belul de munte (Campanula serrata), iarba-g\xc3\xa2tului (Tozzia carpathica), ligularia (Ligularia sibirica) \xc8\x99i st\xc3\xa2njenelul s\xc4\x83lbatic (Iris aphylla ssp. hungarica) care vegeteaz\xc4\x83 al\xc4\x83turi de alte rarit\xc4\x83\xc8\x9bi floristice, printre care: angelic\xc4\x83 (Angelica archangelica), pelin nemirositor (Artemisia campestris), coada \xc8\x99oricelului (cu specii de Achillea crithmifolia \xc8\x99i Achillea millefolium), romani\xc8\x9b\xc4\x83 de munte (Anthemis carpatica), arnic\xc4\x83 (Arnica montana), pelinari\xc8\x9b\xc4\x83 (Artemisia vulgaris), alb\xc4\x83streaua de munte (Centaurea pinnatifida), carlina (Carlina acanthifolia), turt\xc4\x83 (Carlina acaulis), clopo\xc8\x9bei (cu specii de Centaurea coziensis, Campanula rapunculoides, Campanula patula ssp. abietina, Campanula persicifolia, Campanula grossekii), ciucure (Campanula glomerata), garofi\xc8\x9be (cu specii de Dianthus henteri, Dianthus carthusianorum, Dianthus superbus, Dianthus giganteus, Dianthus spiculifolius), salb\xc4\x83 moale (Euonymus latifolius), mili\xc8\x9bea ro\xc8\x99ie (Silene armeria), brie (Athamanta turbith ssp. hungarica), vulturic\xc4\x83 (Hieracium villosum, Hieracium pavichii, Hieracium bifidum, Hieracium rauzense), iarba vulturului (Hieracium umbellatum), drobi\xc8\x9b\xc4\x83 (Genista tinctoria), crin de p\xc4\x83dure (Lilium carniolicum ssp. jankae), ochiul g\xc4\x83inii (Primula minima), fr\xc4\x83gurel (Potentilla micrantha), cinci-degete (Potentilla reptans), criste\xc8\x9b (Salvia glutinosa), salvie de c\xc3\xa2mp (Salvia pratensis), deget\xc4\x83ru\xc8\x9b (Soldanella hungarica, Soldanella montana), scorzonera (Scorzonera purpurea ssp. rosea), t\xc4\x83t\xc4\x83neas\xc4\x83 (Symphytum officinale), opai\xc8\x9b\xc4\x83 ro\xc8\x99ie (Silene dioica), buruiana v\xc3\xa2ntului (Seseli rigidum), odolean (Valeriana montana), \xc8\x99op\xc3\xa2rli\xc8\x9b\xc4\x83 (Veronica arvensis) sau coada-vacii (Verbascum glabratum).'